Ondersoek ná reusekremetart gedeeltelik ineenstortDie Sunland-reusekremetart nadat dit gedeeltelik ineengestort het. Foto: ANA Kenners probeer steeds ontrafel wat gelei het tot die gedeeltelike ineenstorting van die Sunland-reusekremetart in Modjadjiskloof naby Tzaneen in Limpopo. ŉ Derde van die massiewe 22 m hoë boom met ’n omtrek van ongeveer 47 m het verlede week Donderdag ineengestort. Dié boom se stam het ‘n deursnit van sowat 10,64 m. Die boom het jaarliks talle plaaslike en internasionale toeriste gelok. Plantbioloë het intussen ŉ swam op die boom ontdek. ŉ Span van die Universiteit van Pretoria het monsters rondom en van die boom versamel en vir ontleding gestuur. Prof. Jolanda Roux, ŉ plantbioloog, het gesê die kremetart het geen “simptome” getoon toe dit twee jaar terug ontleed is nie. Prof. Roux stel van nader af ondersoek in. Foto: ANA Volgens Roux was hulle hartseer toe hulle agtergekom het ŉ gedeelte van die boom het ineengestort, maar dit is wel ŉ geleentheid om te probeer vasstel wat die boom vernietig. Heather van Heerden, wat saam met haar man die plaas besit waar die kremetart is, hoop die boom sal weer van die grond af begin groei. Hulle beplan om die stuk wat ineengestort het net so te los. Volgens Van Heerden het hulle geslaap toe hulle ŉ baie harde geluid gehoor het wat hul huis as’t ware geruk het. Volgens Roux is die spesifieke swam op die boom die eerste van sy soort om op ŉ kremetart aangetref te word.